7.2.2023
RO
Jurnalul Oficial al Uniunii Europene
C 47/97 Miercuri, 6 iulie 2022
52. îndeamnă autoritățile să adopte un nou plan de acțiune și o nouă strategie de reformă pentru sectorul justiției, precum și amendamentul la legea privind Consiliul Superior al Magistraturii și noua lege privind instanțele din Bosnia și Herțegovina, în concordanță cu standardele europene;
53.
solicită Bosniei și Herțegovinei să asigure punerea în aplicare și executarea tuturor hotărârilor judecătorești, reamintind că statul de drept face parte integrantă din progresul țării în procesul de integrare euro-atlantică; subliniază o rată deosebit de scăzută de executare a hotărârilor judecătorești în materie de mediu; solicită ca instanțele competente în materie de litigii administrative referitoare la fapte ilegale ale autorității publice să gestioneze mai rapid cauzele;
54. reamintește necesitatea de a actualiza legile și de a se alinia cu UE în ceea ce privește combaterea spălării banilor și a finanțării terorismului și de a înființa un birou de recuperare a activelor;
55. îndeamnă Bosnia și Herțegovina să consolideze, dar și să organizeze și să finanțeze în mod adecvat structurile anticorupție, care să se ocupe de conflictele de interese și activitățile de lobby; reamintește necesitatea unor investigații neîngrădite cu privire la îmbogățirea ilicită a funcționarilor publici; subliniază importanța de a da curs recomandărilor GRECO de a garanta depistarea și asumarea răspunderii; reamintește necesitatea de a actualiza legislația și de a se alinia la legislația UE privind protecția avertizorilor de integritate;
56. reiterează necesitatea de a investiga legăturile politice și administrative cu criminalitatea organizată; solicită o reformă administrativă pentru eradicarea corupției și îmbunătățirea mecanismelor de monitorizare a corupției, precum și urmărirea penală eficace a cazurilor de corupție la nivel înalt;
57. subliniază pericolele pe care le prezintă slaba cooperare a autorităților de aplicare a legii din Bosnia și Herțegovina și eșecul acestora de a colabora efectiv cu Europol, Eurojust și Parchetul European; salută eforturile bilaterale susținute de Europol și Eurojust care vizează desființarea rețelelor de trafic de persoane;
58.
solicită întărirea în continuare a acestei cooperări și cu scopul de a operaționaliza pe deplin Planul comun de acțiune privind combaterea terorismului pentru Balcanii de Vest; încurajează înființarea unui punct focal privind armele de foc;
Drepturile fundamentale
59. regretă eșecul continuu de a apăra libertatea și pluralismul mass-mediei; insistă asupra eliminării ingerințelor politice și a protejării siguranței și a vieții decente, inclusiv a drepturilor lucrătorilor, a jurnaliștilor, protejându-i de intimidare, precum și împotriva proceselor strategice împotriva participării publicului (SLAPP), printr-o urmărire penală sistematică și eficace, inclusiv prin măsuri de investigare imediate și eficace în urma oricăror amenințări și atacuri la adresa acestora; solicită autorităților să le acorde un nivel special de protecție ziariștilor în codurile penale; regretă intensificarea violenței de gen împotriva jurnalistelor, inclusiv amenințările și discriminarea la locul de muncă;
60. solicită măsuri eficiente pentru a asigura sustenabilitatea financiară și independența politică a radiodifuzorilor publici, îndeosebi a radiodifuzorului public național din Bosnia și Herțegovina (BHRT); îndeamnă autoritățile să ia măsuri pentru a identifica o soluție sustenabilă la problemele de finanțare ale BHRT și a împiedica închiderea acestuia, precum și să adopte acte legislative privind transparența proprietății mass-media; ia act cu îngrijorare de lipsa de pluralism în mass-media și de dificultățile întâmpinate de noii actori în obținerea licențelor și a altor elemente necesare pentru a funcționa pe piața telecomunicațiilor; își exprimă îngrijorarea cu privire la lipsa de varietate a canalelor media tradiționale, inclusiv a disponibilității conținutului în toate limbile oficiale;
61.
regretă amenințările autorităților la adresa societății civile; condamnă restricțiile persistente asupra libertății de exprimare și a libertății de întrunire în Bosnia și Herțegovina, precum și restricțiile din ce în ce mai mari asupra acestor drepturi în entitatea RS; condamnă, în acest context, decizia autorităților locale din Prijedor de a interzice marșul pașnic anunțat ce marchează Ziua panglicii albe, care comemorează victimele civile ale războiului din 1992-1995; solicită adoptarea unui cadru pentru finanțarea transparentă a organizațiilor societății civile;